《魏雍伯招游鹿泉诸胜》
清代·郜焕元

跨马出西郊，倦眼豁疏放。远景带日斜，清游恣元畅。

秋气下苍嵓，空翠殆难状。同行得佳侣，泉石激微尚。

行看岩岫舒，坐爱流滮漾。瞻眺韩侯祠，英风飒甲仗。

剥藓读残碑，寄兴忽悲壮。回望羽人居，丹栱绝壁上。

虚洞有云封，老树为之障。急雨溜层巅，攀烟遵复嶂。

初寻惊奥奇，径转得平旷。中有龙象藏，丹碧郁相望。

微步惬幽寻，阴洞何年创。嵌空入杳窅，白日划光亮。

造化钟灵异，神工非意匠。累累号连珠，透辟绝依傍。

冰雪泠然入，披襟为神王。空亭延翠花，日暮欣跌宕。

生平丘壑心，对此树高贶。愿得休粮居，乘风采瀣沆。

作者简介：郜焕元，字凌玉，号雪岚，长垣人。顺治丙戌进士，历官湖广提学道按察使佥事。有《猗园存笥稿》。